钦定古今图书集成/历象汇编/历法典/第081卷 > 开元大衍历序 张说
## 钦定古今图书集成/历象汇编/历法典/第081卷 > 开元大衍历序 张说

特进、集贤院学士、修国史、上柱国、燕国公臣张说言：
“历者，先王以明时授人，敬天育物者也。辰极恒居，斗
运不息，晦朔相推而变月，寒暑往来而成岁。日月右
转，周天之度启，星辰左旋，正时之气合。积馀分而置
闰，配甲子而设蔀，凤鸟为司，畴人受职。分分而加之
者，百钧必过；毫毫而减之者，千里必差。何则？古法存”
而其人异也。不有大圣，孰能起之？伏惟开元神武皇
帝陛下钦崇天道，慎徽月令，受命再新，改制创历。十
有三祀，诏沙门一行，上本轩、顼、夏、殷、周、鲁五王一侯
之遗式，下集《太初》至于《麟德》二十三家之众议，比其
异同，课其疏密，或前疑而后定，或始会而终乖。振古
未探之象，必发挥于神算；大钧不测之气，尽𫌨缕于
天聪。乃更审日晷之短长，度星间之广狭，绳九道之
脁朒，纠五精之进退。参《大衍》天地之数，综八卦六爻
之序。一辙于文王也，核《春秋》交蚀之辰，研九畴五纪
之奥；同符于孔子也。抒轴万象，优游四载，奏章朝竟，
一行夕落。臣说奉诏金门，成书策府，先有理历，陈景
善算赵昇首尾参元之言，接承转筹之意，因而缉合
编次，勒成一部，名曰《开元大衍历经》。七章一卷，《长历》
三卷，《历议》十卷，《立成法》十二卷，《天竺九执历》一卷，《今
古历书》二十四卷，《略例奏章》一卷，凡五十二卷。所以
贯三才，周万物，穷数术，先鬼神。称“制曰”者，即圣人顾
访之旨；标“谨按”者，是历家进退之词，非轩后至圣不
启履端之业，非容成诣极，不就归馀之经。据其图也，
七政之天心不远；守其术也，千岁之日月可知。盖中
黄之宝符，太紫之神器者也。谨以十六年八月端午，
赤光照室之夜，皇雄成纪之辰，当一元之出符，献万
寿之新历。伏望藏之书殿，录于记言，掌之太史，颁于
司历。制曰：“可。”